Lipová (okres Nové Zámky)

**Lipová** je obec na Slovensku v okrese Nové Zámky. Obec vznikla roku 1960 zlúčením Ondrochova a Mlynského Seku.

## Polohopis
### Zemepisná charakteristika
Chotár obce sa rozprestiera vo výške 123 – 130 m n. m., stred obce má výšku 126 m n. m. Obec leží na nízkom vale na oboch brehoch Malej Nitry (predtým Stará Nitra). Odlesnený rovinatý chotár je na nivách a terasách pokrytých sprašou. Má úrodné nivné a lužné pôdy.

Územie obce leží v Podunajskej nížine na styku aluviálnej nivy rieky Nitry, ktorá patrí do celku Podunajskej roviny, a na východnom okraji Nitrianskej pahorkatiny, ktorá je podcelkom Podunajskej pahorkatiny.

Katastrálne územie obce má výmeru 13 630 ha (13 629 633 m2).

## Časti obce
Dvor Mumlov, Mlynský Sek, Ondrochov, Šuriansky rad

## Dejiny
Prvá písomná správa o obci Ondrochov je listina z roku 1156. Názov je zaznamenaný vo forme Vldruc. Ďalšia listina je z roku 1246. Kaštieľ a hospodársky dvor dala postaviť rodina Ondroyová. V roku 1311 na okolí bojovali vojská Matúša Čáka Trenčianskeho a spustošili osadu Ondrochov. Podobne bola obec zničená aj za husitských vojen. V roku 1550 vtrhli do Ondrochova Turci, zničili kaštieľ, ktorý zostal opustený, následne i zrúcaný. Ďalšie turecké pustošenia boli v rokoch 1660, 1663, 1664. V ďalších obdobiach Ondrochov vystriedal viacerých majiteľov. Okrem  pustošenia sužovali obyvateľov aj živelné pohromy (1783 zemetrasenie, povodne na rieke Nitre, cholerová epidémia). Podľa profesií tu bývali kočiši, pastieri dobytka, bíreši a sluhovia z panstva, gazdovia, mlynár, učiteľ, krajčír. V Ondrochove sa varilo pivo a pálila pálenka. V roku 1802 sa začalo i so stavbou mlyna, ktorý mlel obilie na kvalitnú múku a bol známy v širokom okolí. Okrem základných poľnohospodárskych plodín sa tu pestoval v 18. storočí aj chmeľ a robili sa pokusy zaviesť pestovanie ryže a bavlny. V roku 1876 bola daná do prevádzky železničná trať Šurany–Nitra, ktorá mala v chotári obce vybudovanú stanicu a druhú koľaj na nakladanie a prekladanie poľnohospodárskych výrobkov a dreva. Prvá správa o stavbe školy je z roku 1800. Bola to jednotriedka. Do roku 1928 bola škola v Ondrochove cirkevnou a vydržiaval ju gróf Károlyi. Po roku 1928 až do roku 1930 nebola škola udržiavaná a nachádzala sa v zlom stave. 18. marca 1930 pod číslom 1706650/I – 29 zriadilo Ministerstvo školstva a národnej osvety v Bratislave štátnu jednotriednu ľudovú školu. V roku 1931 poverilo ministerstvo učiteľku Agnešu Lendlaiovú vyučovať na ondrochovskej škole ženské ručné práce.

Administratívne a cirkevne patril Ondrochov pod Komjatice. V roku 1881 bola osada Ondrochov pričlenená pod Mlynský Sek, kde zostala až do roku 1945. Od roku 1938–1945 boli obce začlenené do Maďarska. V roku 1945 ustupujúca nemecká armáda vyhodila most pri mlyne a zničené boli aj stavidlá mlyna na rieke Nitre. Mlyn prestal na dlhý čas pracovať. Ondrochov bol oslobodený Sovietskou armádou 28.3.1945. Po roku 1945 až do roku 1960 bol Ondrochov politicko–administratívne samostatnou obcou. V roku 1960 sa obce Ondrochov a Mlynský Sek zlúčili a vytvorili obec pod novým názvom Lipová.

## Obyvateľstvo
### Obyvatelia a domy
Obec Lipová má **1610 obyvateľov**, z toho 48,76 % žien a 51,24 % mužov (ŠÚ SR k 31. 12. 2007). Podľa Sčítania obyvateľov, domov a domácností 2001 mala obec 1 592 obyvateľov (47,74 % žien a 52,26  % mužov), z toho bolo ekonomicky aktívnych 746 obyvateľov (43,57 % žien a 56,43 % mužov), pracujúcich 535 (40,19 % žien a 59,81 % mužov) a nezamestnaných  184 (45,11 % žien a 54,89 % mužov).

V obci bolo **527 domov**, trvalo obývaných 455 domov.

### Etnické a náboženské zloženie
Prevažná väčšina obyvateľov obce Lipová sa hlási k slovenskej národnosti a vyznáva rímskokatolícke náboženstvo.

**Etnické zloženie obyvateľstva** (údaje ŠÚ SR z roku 2001)
* Slováci - 97,17 %
* Maďari - 0,94 %
* Česi - 0,31 %
* Rómovia - 1,38 %
* ostatní - 0,20 %

**Zloženie obyvateľstva podľa náboženského vyznania** (údaje ŠÚ SR z roku 2001)
* Rímskokatolícke - 93,34 %
* Evanjelické - 1,13 %
* Gréckokatolícke - 0,13 %
* Bez vyznania - 4,33 %
* Nezistené - 1,07 %

## Kultúra a zaujímavosti
### Pamiatky
* Elekovský kaštieľ v časti Mlynský Sek, dvojpodlažná neogotická stavba na pôdoryse nepravidelného obdĺžnika, z roku 1903. V roku 1934 prešiel úpravami. Od roku 1947 slúži pre sociálne účely ako Domov ochrany mládeže. Fasády kaštieľa sú členené rizalitmi s trojuholníkovými štítmi so štukatúrami a dekoratívnymi fiálami. Nárožia sú bosované, parter je ukončený kordónovou rímsou s oblúčkovým vlysom. Okná poschodia sú segmentovo ukončené s profilovanými šambránami a reliéfnymi fiálami. Kaštieľ je obklopený krajinárskym parkom.

* Rímskokatolícky kostol Sedembolestnej Panny Márie, jednoloďová historizujúca stavba s polygonálnym ukončením presbytéria a vežou tvoriacou súčasť jej hmoty, z roku 1871. Fasády kostola sú hladké s polkruhovo ukončenými oknami. Veža vyrastá zo štítového priečelia vo forme rizalitu, je členená lizénovými rámami a ukončená ihlancovou helmicou.

Súbor:Nyitramalomszeg templom 1.JPG|Kostol Sedembolestnej Panny Márie


## Literatúra
* SÜLE, Peter, Ing. – SÜLE ml., Peter:: *[[Encyklopédia miest a obcí Slovenska]]*. 1. vyd. Lučenec : PS-LINE, 2005, 960 s., ISBN 80-969388-8-6, s. 333
* 

## Referencie

## Iné projekty

## Externé odkazy
* Oficiálna stránka obce 


Kategória:Obce okresu Nové Zámky